DECIZIA COMISIEI
din 17 decembrie 2008
de modificare a Deciziilor 2005/692/CE, 2005/731/CE, 2005/734/CE și 2007/25/CE privind gripa aviară cu privire la perioada lor de aplicare
[notificată cu numărul C(2008) 8333]
(Text cu relevanță pentru SEE)
(2009/6/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 10 alineatul (4),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special articolul 18 alineatul (7),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3), în special articolul 22 alineatul (6),
având în vedere Regulamentul (CE) nr. 998/2003 al Parlamentului European și al Consiliului din 26 mai 2003 privind cerințele de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (4), în special articolul 18,
întrucât:
(1)
Comisia a adoptat mai multe măsuri de protecție cu privire la gripa aviară în urma izbucnirii acestei boli, în sud-estul Asiei, în decembrie 2003, cauzată de un virus H5N1 înalt patogen.
(2)
Aceste măsuri sunt prevăzute, în special, în Decizia 2005/692/CE a Comisiei din 6 octombrie 2005 privind anumite măsuri de protecție împotriva influenței aviare în mai multe țări terțe (5), Decizia 2005/731/CE a Comisiei din 17 octombrie 2005 de stabilire a unor dispoziții suplimentare privind supravegherea gripei aviare la păsările sălbatice (6), Decizia 2005/734/CE a Comisiei din 19 octombrie 2005 de stabilire a unor măsuri de biosecuritate în vederea limitării riscului de transmitere la păsările de curte și la alte păsări ținute în captivitate, de la păsările sălbatice vii, a gripei aviare cauzate de tipul H5N1 al virusului gripei A și de stabilire a unui sistem de depistare timpurie în zonele cu grad ridicat de risc (7) și Decizia 2007/25/CE a Comisiei din 22 decembrie 2006 privind anumite măsuri de protecție referitoare la influența aviară produsă de tulpini înalt patogene și circulația păsărilor de companie care își însoțesc proprietarii în Comunitate (8).
(3)
Deciziile menționate anterior se aplică până la 31 decembrie 2008.
(4)
Izbucnirea unor focare de gripă aviară înalt patogenă de subtip H5N1 continuă să se producă la păsări de curte și păsări sălbatice în țările terțe. De asemenea, în toate țările lumii, se înregistrează în continuare cazuri de îmbolnăviri umane și chiar decese survenite în urma unui contact apropiat cu păsări infectate. În consecință, există încă riscul ca boala să se propage din țările terțe în statele membre.
(5)
Prin urmare, pe lângă limitarea riscului direct în urma importurilor de păsări de curte, de produse din păsări de curte și de păsări de companie, este necesară menținerea măsurilor de biosecuritate în vederea limitării riscului de transmitere a gripei aviare înalt patogene, cauzate de tipul H5N1 al virusului gripei A, de la păsările care trăiesc în sălbăticie la păsările de curte și la alte păsări ținute în captivitate, precum și menținerea sistemelor de depistare timpurie în zonele cu grad ridicat de risc.
(6)
Prin urmare, perioada de aplicare a prezentei decizii ar trebui prelungită până la 31 decembrie 2009.
(7)
În plus, Regulamentul (CE) nr. 318/2007 al Comisiei din 23 martie 2007 de stabilire a condițiilor de sănătate animală pentru importurile anumitor păsări în Comunitate și a condițiilor de carantină (9) abrogă Decizia 2000/666/CE a Comisiei (10) și înlocuiește cerințele referitoare la carantină pentru anumite păsări importate în Comunitate, astfel cum se prevede în decizia menționată anterior.
(8)
Prin urmare, trimiterile actuale din Decizia 2007/25/CE la cerințele prevăzute în Decizia 2000/666/CE ar trebui înlocuite cu trimiteri la cerințele prevăzute în Regulamentul (CE) nr. 318/2007.
(9)
Prin urmare, Deciziile 2005/692/CE, 2005/731/CE, 2005/734/CE și 2007/25/CE ar trebui modificate în consecință.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
La articolul 7 din Decizia 2005/692/CE, data de „31 decembrie 2008” se înlocuiește cu data de „31 decembrie 2009”.
Articolul 2
La articolul 4 din Decizia 2005/731/CE, data de „31 decembrie 2008” se înlocuiește cu data de „31 decembrie 2009”.
Articolul 3
La articolul 4 din Decizia 2005/734/CE, data de „31 decembrie 2008” se înlocuiește cu data de „31 decembrie 2009”.
Articolul 4
Decizia 2007/25/CE se modifică după cum urmează:
1.
La articolul 1 alineatul (1) litera (b), punctul (ii) se înlocuiește cu următorul text:
„(ii)
după import, să fie ținute în carantină timp de 30 de zile în statul membru de destinație, în spații autorizate în conformitate cu articolul 6 alineatul (1) din Regulamentul (CE) nr. 318/2007 al Comisiei (11); sau
2.
La articolul 6, data de „31 decembrie 2008” se înlocuiește cu „31 decembrie 2009”.
3.
Anexa II se înlocuiește cu textul anexei la prezenta decizie.
Articolul 5
Statele membre iau imediat măsurile necesare pentru a se conforma prezentei decizii și publică măsurile respective. Statele membre informează imediat Comisia cu privire la aceasta.
Articolul 6
Prezenta decizie se adresează statelor membre.
Adoptată la Bruxelles, 17 decembrie 2008.